ORDE do 28 de decembro de 2010 pola que se aproban as axudas que rexerán a convocatoria de bolsas de apoio á formación en tarefas de investigación de titulados superiores no Centro de Investigación Forestal de Lourizán e se procede á súa convocatoria para o ano 2011.
CONSELLERÍA DO MEDIO RURAL — III. OUTRAS DISPOSICIÓNS — 04/01/2011

A Consellería do Medio Rural, segundo o establecido no artigo 9º do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, ademais do Decreto 318/2009, do 4 de xuño, polo que se establece a súa estrutura orgánica, é o órgano da Xunta de Galicia ao cal lle corresponde o exercicio das competencias e funcións que, en materia de investigación forestal, se establece nos artigos 8º e 9º, así como no artigo 27º.10,11 e 19 do Estatuto de autonomía de Galicia, e demais normativa de aplicación en materia forestal.
Como complemento das accións relativas ao Programa de recursos humanos do Plan Galego de Investigación, Desenvolvemento e Innovación Tecnolóxica, coa finalidade de contribuír á formación de persoal investigador en materia forestal no Centro de Investigación Forestal de Lourizán, considérase oportuno convocar axudas para colaborar nas actividades de formación de persoal investigador nos temas que se están a desenvolver no devandito centro, en réxime de concorrencia competitiva e baixo os principios de publicidade e obxectividade.
O réxime xeral das axudas e subvencións nesta Administración pública establécese nas disposicións básicas da Lei 38/2003, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia e no Decreto lexislativo 1/1999, do 7 de outubro, polo que se aprobou o texto refundido da Lei de réxime financeiro e orzamentario de Galicia, na redacción dada a estes pola Lei 14/2004, do 29 de decembro, de medidas tributarias e réxime administrativo. A nivel regulamentario a normativa principal constitúea o Decreto 11/2009, do 8 de xaneiro. Esta orde cumpre coas exixencias da precitada normativa.
Por todo isto, en uso das atribucións que me confire a Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e pola Lei 12/1989, do 4 de outubro,
DISPOÑO:
Artigo 1º.-Obxecto.
1. Convócanse axudas de apoio á formación en tarefas investigadoras para dous titulados superiores, no Centro de Investigación Forestal de Lourizán, en réxime de concorrencia competitiva e baixo os principios de publicidade e obxectividade.
2. As axudas desenvolveranse dentro dos seguintes campos de investigación:
a) Mellora xenética forestal.
b) Caracterización molecular de especies forestais.
3. As axudas desta convocatoria enmárcanse no ámbito de aplicación do Real decreto 63/2006, do 27 de xaneiro, polo que se aproba o Estatuto do persoal investigador en formación.
Artigo 2º.-Financiamento e concorrencia.
1. A concesión das axudas estará limitada polas dispoñibilidades orzamentarias e poderán ser obxecto de cofinanciamento a través do convenio subscrito coa Deputación Provincial de Pontevedra para a formación de persoal de investigación do 21 de xaneiro de 2000 e vixente ata o ano 2020.
O importe máximo será de 25.020,00  con cargo á aplicación orzamentaria 13.05.561A.480.1 dos orzamentos xerais da comunidade autónoma que se vai executar ata o 31 de diciembre de 2011.
2. O procedemento de concesión destas axudas tramitarase en réxime de concorrencia competitiva.
Artigo 3º.-Requisitos dos participantes.
1. Para optar a unha destas axudas deberán cumprirse os seguintes requisitos:
a) Ter nacionalidade española ou dalgún Estado membro de la Unión Europea.
b) As persoas solicitantes deberán estar en posesión, de acordo ao tema de investigación, dalgunhas das seguintes titulacións:
-Para optar ás axudas dos temas de investigación salientados no número 2 a) do artigo 1º desta orde:
Enxeñaría de montes.
-Para optar ás axudas dos temas de investigación salientados no número 2 b) do artigo 1º desta orde:
Enxeñaría de montes.
Licenciatura en bioloxía.
c) A data de finalización de estudos, debidamente acreditada, considerándose como aquela en que se acredite que se superaron todas as materias e requisitos académicos que constitúen o programa completo da titulación correspondente, deberá ser posterior ao 1 de xaneiro de 2005.
2. Non poderán participar na convocatoria os que xa teñan o título de doutor.
Artigo 4º.-Duración e dotación económica das axudas.
a) A duración das bolsas convocadas será de 9 meses.
b) Durante o período de bolsa, a contía das axudas será de 1.150 euros mensuais brutos, da que se deducirá a cota da seguridade social que está obrigado a cotizar o persoal investigador en formación beneficiario, así como a cota patronal, e será aboada por meses vencidos e en función do número de días que o persoal investigador en formación estea de alta, considerando en todos os casos meses de 30 días. De acordo co establecido no artigo 7º j) de a Lei 35/2006, do 28 de novembro, do imposto sobre a renda das persoas físicas, estas axudas para a formación de persoal investigador no seu período de bolsa están exentas do imposto sobre a renda das persoas físicas.
c) De acordo co Real decreto 63/2006, do 27 de xaneiro, polo que se aproba o Estatuto do persoal investigador en formación, durante o período de bolsa, os bolseiros quedarán asimilados a traballadores por conta allea, para os efectos da súa inclusión no Réxime Xeral da Seguridade Social. Sen prexuízo do anterior, os bolseiros gozarán dun seguro de accidentes.
d) A cantidade que se pague aos bolseiros en ningún caso terá carácter de salario ou retribución, senón de axuda económica. No último ano de desfrute da bolsa, a consellería poderá condicionar o aboamento do último pagamento ao cumprimento do artigo 13º desta resolución.
e) A condición de bolseiro non xerará ningún tipo de relación laboral ou administrativa coa Xunta de Galicia.
f) Os beneficiarios poderán percibir o reintegro dos gastos por eles realizados, en concepto da matriculación en universidades e escolas técnicas superiores dos cursos e taxas académicas necesarios para obter o seu doutoramento, sempre que o pagamento se realizara durante o curso académico 2009-2010 ou posteriores.
g) Os beneficiarios durante o período de bolsa poderán asistir a congresos e reunións científicas de curta duración, cursos de perfeccionamento e realizar estadías non superiores a tres meses anuais en centros nacionais, en todo caso logo de autorización do director do Centro de Investigación Forestal de Lourizán e por instancia do titor do centro. A cantidade máxima fíxase en 1.000 euros por bolseiro.
h) Estas bolsas serán incompatibles con calquera outra e con traballo remunerado de carácter fixo ou temporal durante o seu período de duración.
Artigo 5º.-Formalización das solicitudes.
1. As solicitudes, no modelo oficial que se publica como anexo desta orde, e que están á disposición dos interesados na páxina web da Consellería do Medio Rural, presentaranse no rexistro xeral da Consellería do Medio Rural, ou por calquera das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada por a Lei 4/1999, do 13 de xaneiro. Os solicitantes deberán enviar copia do modelo oficial, unha vez presentado no rexistro, á sede do Centro de Investigación Forestal de Lourizán a través do enderezo electrónico info.cifal@siam-cma.org ou ao fax 986 85 64 20.
2. Cada solicitante poderá presentar ata dúas solicitudes que deberá priorizar.
3. Xunto coas solicitudes, coa sinatura orixinal do interesado, achegarase a seguinte documentación:
3.1. Fotocopia do documento nacional de identidade, no caso de non autorizar a consulta de datos de identidade no sistema de verificación de datos de identidade do Ministerio de Presidencia, ou o seu equivalente no caso de cidadáns de la Unión Europea.
3.2. Certificación académica detallada en que figuren as cualificacións obtidas, as datas de obtención e o número exacto de convocatorias investidas en cada materia (orixinal ou fotocopia compulsada). Non serán válidas as certificacións extractadas do expediente académico do solicitante.
3.3. No caso de estudos validados, presentarase, así mesmo, certificación académica de idénticas características para os estudos de orixe. Os que accedan ao segundo ciclo dunha titulación a través do correspondente curso de adaptación, por estar en posesión dun título de diplomado ou por realizar o primeiro ciclo dalgunha titulación que permita o acceso, para os efectos de determinar a media do expediente académico, achegarán, ademais da certificación correspondente ao curso de adaptación, cuarto e quinto, a referente á diplomatura ou aos estudos do primeiro ciclo realizados.
Os títulos obtidos no estranxeiro ou en centros non estatais deberán estar validados antes da data de finalización do prazo de presentación das solicitudes.
A certificación incluirá, se é o caso, a cualificación correspondente ao proxecto ou traballo de fin de carreira e indicará, expresamente, o título deste.
3.4. Curriculum vitae do solicitante, cos documentos acreditativos dos méritos alegados. Para tal efecto, utilizarase o modelo oficial da Dirección Xeral de Desenvolvemento e Innovación, dispoñible nos mesmos puntos que o modelo oficial da solicitude.
3.5. Entre a documentación que se una coa solicitude, achegarase necesariamente unha declaración xurada das axudas solicitadas ou concedidas, para a mesma finalidade, polas administracións públicas competentes ou outros entes públicos, segundo o artigo 8º.4 do Decreto 287/2000, do 21 de novembro, indicando o período de desfrute destas.
4. A solicitude da bolsa implica o coñecemento e aceptación destas bases.
Artigo 6º.-Prazo de presentación de solicitudes.
O prazo de presentación de solicitudes será dun mes desde o día seguinte ao da publicación desta orde no Diario Oficial de Galicia.
Artigo 7º.-Tramitación.
1. Se a documentación adxunta estivese incompleta, requirirase o solicitante para que, no prazo de dez días, a complete ou emende as deficiencias, coa advertencia de que, de non o facer, se terá por desistido da súa petición, conforme o disposto no artigo 71º de a Lei 30/1992, do 26 de novembro, de réxime xurídico das administracións públicas e do procedemento administrativo común.
2. Non axustarse aos termos da convocatoria, o incumprimento dos requisitos establecidos, a ocultación de datos, a súa alteración ou calquera manipulación da información solicitada será causa de desestimación da solicitude presentada.
Artigo 8º.-Selección de candidatos.
1. Comisión de selección.
A selección de candidatos efectuarase por unha comisión constituída por seis membros, dos que catro os designará o director xeral de Montes, que serán o xefe do servizo e tres funcionarios investigadores do Centro de Investigación Forestal de Lourizán (o xefe do servizo actuará como presidente con voto de calidade e o máis novo dos funcionarios investigadores como secretario), outro o presidente de Deputación Provincial de Pontevedra e o outro o director xeral de Investigación, Desenvolvemento e Innovación.
2. Criterios xerais de selección.
A selección de bolseiros farase, fundamentalmente, en función dos méritos acreditados, conforme o seguinte baremo:
a) Expediente académico: ata un máximo de 3 puntos.
b) Nota media das cualificacións das cinco materias que teñen maior relación co tema da bolsa: ata un máximo de 3 puntos.
c) Experiencia axeitada ao tema da bolsa, publicacións, cursos, acreditación de coñecementos do idioma inglés e outros méritos: ata un máximo de 4 puntos.
d) Documento acreditativo do nivel de coñecemento do idioma galego:
Celga 1: 0,25 puntos.
Celga 2: 0,50 puntos.
Celga 3: 0,75 puntos.
Celga 4: 1 punto.
Só se lles concederá validez aos cursos ou titulacións homologados polo órganos competentes en materia lingüística.
e) Unha vez fixada a valoración dos méritos, os candidatos que obtivesen un mínimo de 3 puntos pasarán á fase de entrevista pola comisión de selección.
Esta entrevista utilizarase como elemento adicional de valoración, cualificándose ata un máximo de 3 puntos, tendo en conta a motivación e iniciativa do entrevistado, así como os seus coñecementos relacionados coas materias obxecto das bolsas.
3. Poderán declararse deserta/s a/s bolsa/s no caso de que os solicitantes non consigan un mínimo de 3 puntos.
Artigo 9º.-Resolución.
1. A competencia para resolver esta convocatoria, de acordo co que se dispón nos artigos 7º.3, da Lei 9/2007, do 13 de xuño, de subvencións de Galicia, delégase no director xeral de Montes. Nas resolucións que se diten en virtude desta delegación farase constar explicitamente esta.
2. A comisión de selección elevará a proposta priorizada de resolución ao director xeral de Montes. A súa resolución publicarase no Diario Oficial de Galicia.
3. Para os efectos do establecido nos artigos 42º.1, 42º.2 e 44º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes das accións especificadas nesta orde serán de seis meses contados a partir do día seguinte á data de publicación no Diario Oficial de Galicia desta convocatoria. No caso de non recaer resolución dentro do mencionado prazo entenderanse desestimadas por silencio administrativo as solicitudes formuladas, sen prexuízo da obriga de resolver expresamente.
4. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, se é o caso.
Artigo 10º.-Réxime xurídico e recursos.
1. A convocatoria, as bases e todos cantos actos administrativos deriven da orde poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
2. As resolucións expresas ou desestimacións presuntas recaídas en aplicación desta orde esgotan a vía administrativa e contra elas poderá interpoñerse potestativamente recurso de reposición ante o conselleiro do Medio Rural, no prazo dun mes contado a partir do día seguinte ao da súa notificación, se é expresa, ou de tres meses contados a partir do día seguinte a aquel en que se produza o acto presunto, segundo os casos, de acordo co disposto no artigo 117º de a Lei 30/1992, de réxime xurídico das administracións públicas e do procedemento administrativo común; ou ben poderán ser impugnadas directamente ante a orde xurisdicional contencioso-administrativa, ante o Tribunal Superior de Xustiza de Galicia, no prazo de dous meses da súa resolución expresa ou de seis a contar a partir do día seguinte ao que se produza o acto presunto, de acordo co previsto polos artigos 10º, 14º e 46º da Lei 26/1998, do 13 de xullo, reguladora da xurisdición contencioso-administrativa.
Artigo 11º.-Condicións de desfrute.
Estas axudas son incompatibles coa realización dun traballo remunerado ou o desfrute doutro tipo de axudas destinadas á mesma finalidade, así como cos contratos derivados da aplicación do artigo 11º.2 de a Lei de fomento e coordinación xeral de investigación científica e técnica (Lei 13/1986, do 14 de abril) ou da Lei de fomento de investigación e de desenvolvemento tecnolóxico de Galicia (Lei 12/1993, do 6 de agosto).
Artigo 12º.-Aceptación da axuda.
1. A aceptación da axuda farase mediante documento asinado polo beneficiario, en que se comprometa a cumprir todas as condicións recollidas nestas bases.
2. Os aspirantes seleccionados incorporaranse, tras a aceptación da axuda, nos 10 días naturais seguintes ao da notificación da concesión.
3. No caso de se producir a renuncia dalgún dos beneficiarios destas bolsas procederase a concederlla a outro candidato, de acordo coa lista de suplentes, se a houbese, elaborada pola comisión de selección.
Artigo 13º.-Dereitos e obrigas do persoal investigador en formación.
1. De xeito xeral, o persoal investigador en formación terá os seguintes dereitos:
a) Estar integrado no Centro de Investigación Forestal de Lourizán e obter o apoio necesario para o desenvolvemento normal da súa formación.
b) Percibir a axuda económica que corresponda na forma establecida nesta orde.
c) Estar asignado a un titor do Centro de Investigación Forestal de Lourizán, para coordinar e orientar a súa actividade, que será proposto pola comisión de selección a que fai alusión o artigo 8º.1 desta orde para cada un dos temas das axudas e que se incluirán na resolución destas no DOG.
d) Participar nas convocatorias de axudas complementarias que contribúan á súa formación e perfeccionamento.
e) Os restantes dereitos establecidos no artigo 5º do Real decreto 63/2006, polo que se aproba o Estatuto do persoal investigador en formación.
2. De xeito xeral, o persoal investigador en formación terá as seguintes obrigas:
a) Cumprir con aproveitamento as distintas etapas da actividade de investigación na que se integren, debendo axustarse ás normas propias do Centro de Investigación Forestal de Lourizán, con dedicación exclusiva á súa función.
b) Cumprir os informes e demais documentos que para os efectos do desfrute da axuda lle sexan requiridos polo órgano instrutor da xestión e seguimento desta.
c) Someteranse ás actuacións de comprobación que deba efectuar a entidade e ás de control financeiro que corresponden á Intervención Xeral da Comunidade Autónoma en relación coas axudas concedidas e ás previstas na lexislación do Tribunal de Contas e do Consello de Contas.
d) Non obstante o disposto no artigo 8º.4 do Decreto 287/2000, do 21 de novembro, no momento da xustificación da execución total do proxecto e, en calquera caso, antes do último pagamento, o beneficiario presentará unha declaración complementaria do conxunto de axudas solicitadas, tanto as aprobadas ou concedidas coma as pendentes de resolución, para un mesmo proxecto, das distintas administracións públicas competentes ou das entidades vinculadas ou dependentes.
d) Non obstante, no momento da xustificación da execución total do proxecto e, en calquera caso, antes do último pagamento, o beneficiario presentará unha declaración complementaria do conxunto de axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou das entidades vinculadas ou dependentes.
e) Os beneficiarios de axudas estarán suxeitos ás actuacións de control que leven a cabo as institucións facultadas para iso pola Lei xeral de subvencións e, se é o caso, pola normativa comunitaria dos fondos estruturais.
f) As restantes obrigas establecidas no artigo 6º do Real decreto 63/2006, polo que se aproba o Estatuto do persoal investigador en formación.
3. En relación cos dereitos de propiedade industrial así como cos dereitos de carácter patrimonial que integran a propiedade intelectual que poidan xerarse durante todo o período da axuda, entenderase que é de aplicación o artigo 15º da Lei 11/1986, do 20 de marzo, de patentes, polo que estes pertencerán única e exclusivamente ao Centro de Investigación Forestal de Lourizán. Se a Xunta de Galicia obtivese beneficios pola explotación dunha patente, outorgará un terzo dos beneficios ao autor ou autores da invención, actuando, en todo caso, de acordo co previsto no Real decreto 55/2002, do 18 de xaneiro, sobre explotación e cesión de invencións realizadas nos entes públicos de investigación.
Artigo 14º.-Seguimento.
1. Para o seguimento do traballo realizado polo persoal investigador en formación, o director xeral de Montes, dispoñerá dunha Comisión de Seguimento, formada polos catro membros por el mesmo designados para a Comisión de Selección do artigo 8º.1 desta orde.
2. A Comisión de Seguimento avaliará anualmente o persoal investigador en formación e elevará unha proposta ao director xeral de Montes sobre a continuidade da axuda de todos e cada un dos beneficiarios.
3. Para a realización do mencionado seguimento o persoal investigador en formación e os seus titores deberán presentar á Comisión de Seguimento:
a) No prazo de trinta días antes da data en que se cumpran as dúas primeiras anualidades de desfrute da axuda, un informe, cunha extensión aproximada de 1.000 palabras, coas actividades realizadas e os seus resultados durante o devandito período. En todos os casos se incluirá un informe do titor do centro, en que se explique con claridade e precisión o grao de aproveitamento do doutorando e o desenvolvemento dos traballos realizados.
b) No prazo dun mes desde a data de finalización da axuda, unha memoria de 2.000 palabras como máximo, que considere a totalidade do traballo realizado e os seus resultados, facendo especial referencia aos resultados da tese de doutoramento, da que entregará unha copia en papel e outra dixital da memoria, así como certificación da cualificación obtida na súa defensa oral e os obxectivos logrados co programa de formación. Á memoria acompañarase necesariamente un informe do titor do centro.
Artigo 15º.-Modificación da resolución, perda da axuda e réxime sancionador.
1. Toda alteración das condicións tidas en conta para a concesión da axuda poderá dar lugar á modificación da resolución de concesión.
2. O director xeral de Montes poderá revogar a concesión da axuda se a persoa beneficiaria incumprise as condicións impostas con motivo da súa concesión.
3. O incumprimento dos deberes contidos nestas bases reguladoras, na convocatoria ou na demais normativa aplicable dará lugar ao deber de devolver total ou parcialmente a axuda percibida, así como os xuros de demora correspondentes.
4. Para facer efectiva a devolución a que se refire o número anterior tramitarase o oportuno procedemento de reintegro, que se axustará ao previsto no artigo 37º e seguintes da Lei de subvencións de Galicia e no título V do regulamento da devandita lei, aprobado polo Decreto 11/2009, do 8 de xaneiro (Diario Oficial de Galicia nº 20, do 29 de xaneiro).
5. Ás persoas beneficiarias das axudas reguladas nestas bases seralles de aplicación o réxime de infraccións e sancións previstas no título IV da Lei de subvencións de Galicia e no título VI do seu regulamento.
Disposicións adicionais
Primeira.-Delégase no director xeral de Montes o exercicio da competencia para resolver as solicitudes desta convocatoria, contida no artigo 9º.1 desta orde, conforme os termos do disposto no artigo 13º da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Facúltase o director xeral de Montes para ditar as instrucións necesarias para o desenvolvemento e execución do disposto nesta disposición.
Disposición final
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de decembro de 2010.
Samuel Jesús Juárez Casado
Conselleiro do Medio Rural
Ver referencia pdf "00200D012P074.PDF"